בית המשפט בעיר לינבורג שבגרמניה דחה היום (רביעי) את בקשת החנינה של אוסקר גרונינג, "מנהל החשבונות מאושוויץ", שנשלח למאסר של ארבע שנים.
גרונינג בן ה-96 נשפט כבר בשנת 2015 למאסר, אולם מאז התנהלו ערעורים על העונש. כעת הוא צפוי להיכנס לכלא במועד קרוב שטרם ידוע. יותר מ-70 שנה אחרי, הוא צפוי לשלם על מעשיו במהלך השואה, בריצוי שארית חייו הקצרים בכלא עם זאת, גרונינג הוא לא השתתף באופן מעשי ברציחות, אלא היה אחראי לשלוח את הרכוש יקר הערך של הנרצחים בחזרה לברלין.
אירנה וייס, שמשפחתה נרצחה באושוויץ, הגיעה בשנת 2015 מארצות הברית לגרמניה, במיוחד על מנת להעיד נגד גרונינג. בתמונה שהציגה וייס, היא נראית ברגע שבו הפרידו אותה ממשפחתה שנשלחה לתאי הגזים, בתקופה שגרונינג פעל באושוויץ.
"אני כאן, מביטה לכיוון שאליו נשלחה אחותי בת ה-12", סיפרה אירנה בריאיון לחדשות עשר, "לאחר זמן מה גם אמי ושניי אחיי הקטנים נשלחו לשם". היא הוסיפה כי הסכימה להעיד במשפט כדי שגרונינג ישמע ויבין את הדברים הנוראיים שהיה לו חלק בהם.